Εκτεθειμένοι στο έλεος του χιονιά βρίσκονται από το πρωί χιλιάδες
εργαζόμενοι στην βόρεια Αττική. Σε μια σειρά περιοχές επικρατούν εικόνες
χάους και ταλαιπωρίας, με τον λαό να βρίσκεται για ακόμα μια φορά
απροστάτευτος απέναντι στα φυσικά φαινόμενα.
Μολονότι πρόκειται για φαινόμενο αναμενόμενο εδώ και μια εβδομάδα
από τις προβλέψεις των μετεορολόγων, ο κρατικός μηχανισμός στάθηκε
για άλλη μια φορά προκλητικά ανεπαρκής για την προστασία του λαού.
Από το πρωί ξεκίνησαν τα προβλήματα με την εθνική οδό να κλείνει από
το χιόνι. Τα προβλήματα οξύνθηκαν πολύ περισσότερο σε μεγάλους
οδικούς κόμβους όπως η Αττική Οδός αλλά και οι Λ. Μεσογείων και
Κηφισίας καθώς και πολλοί κεντρικοί άξονες και μικρότεροι δρόμοι εντός
των δήμων που εδώ και ώρες είναι κλειστοί.
Ειδικά στην Αττική Οδό, έναν δρόμο ακριβοπληρωμένο από το λαό,
παραμένουν ακόμα και τώρα εγκλωβισμένοι οδηγοί για έξι και οχτώ ώρες
δίχως καμία ενημέωση από την εταιρεία. Μπροστά σε αυτή την κατάσταση
η κυβέρνηση τώρα ανακάλυψε τις ευθύνες της εταιρείας, όπως και ο
περιφερειάρχης Αττικής που το πρωί στο χάος που δημιουργήθηκε στην
εθνική οδό έριξε τις ευθύνες στην Νέα Οδό. Είναι οι ίδιοι που
παραχώρησαν στους ιδιώτες τους μεγάλους οδικούς κόμβους, για να
εισπράττουν υπέρογκα διόδια και να πλουτίζουν σε βάρος του λαού, και
τώρα «κλαίγονται» υποκριτικά για να κρύψουν τις δικές τους μεγάλες
ευθύνες.
Την ίδια στιγμή μάλιστα που δεκάδες οδηγοί εγκλωβίζονταν στα
αυτοκίνητα τους, στην προσπάθεια τους να μετακινηθούν προς την
εργασία ή προς το σπίτι τους η κυβέρνηση μέσω του 112 συνιστούσε
αποφυγή των άσκοπων μετακινήσεων. Μολονότι οι έντονες χιονοπτώσεις
είχαν προβλεφθεί μέρες πριν ο σχεδιασμός της κυβέρνησης εξαντλήθηκες
στην περιβόητη «ατομική ευθύνη».
Προβλήματα έχουν ήδη δημιουργηθεί στην ηλεκτροδότηση σε περιοχές
του Δήμου Διονύσου. Ένα χρόνο μετά την «Μήδεια» είμαστε στο ίδιο έργο
θεατές.
Νωρίτερα τις μεσημεριανές ώρες όπως κατήγγειλε και η Κομματική
Οργάνωση Διονύσου – Βορείων Χωριών, την ώρα που οι δρόμοι στην
ευρύτερη περιοχή του Αγίου Στεφάνου ήταν παγωμένοι, η εργοδοσία τους
κράταγε εκβιαστικά στην παραγωγή για να βγεί η δουλειά. Για άλλη μια
φορά αποδείχθηκε ότι οι ζωές των εργαζομένων αποτελούν κόστος για τα
κέρδη της εργοδοσίας και των μονοπωλιακών ομίλων.

Οι τεράστιες ελλείψεις του κρατικού μηχανισμού, της πολιτικής προστασίας
και των υποδομών για τις λαϊκές ανάγκες αναδείχθηκαν ακόμα μια φορά με
την έλευση καιρικών φαινομένων, αφήνοντας το λαό είτε εγκλωβισμένο
στους δρόμους, είτε να παγώνει εξαιτίας της ακρίβειας και της ενεργειακής
φτώχειας.
Καλούμε όλους τους αρμόδιους, κυβέρνηση, περιφέρεια και δήμους να
αποκατασταθούν άμεσα οι βλάβες στην ηλεκτροδότηση. Να παρθούν
άμεσα μέτρα απεγκλωβισμού οδηγών που είναι στους δρόμους. Να
παρθούν τα απαραίτητα μέτρα για να μην εγκλωβιστεί καμία περιοχή από
το χιόνι και τον πάγο.
Για άλλη μια φορά το καπιταλιστικό κράτος αποδεικνύεται επιτελικό στην
διασφάλιση της κερδοφορίας των ομίλων και ανίκανο να προστατεύσει το
λαό από τα φυσικά φαινόμενα. Οι εργαζόμενοι μπορούν να βγάλουν
συμπεράσματα από αυτή την τραγική κατάσταση. Το ΚΚΕ μπαίνει
μπροστά και διαθέτει όλες του τις δυνάμεις για να οργανώσει ο λαός την
αντεπίθεση του, γιατί μόνο ο λαός μπορεί να σώσει το λαό.